นายกรัฐมนตรี ร่วมงานงานวันครู ปี 2562 คารวะครูผู้สอน พร้อมฝากครูอบรมให้เด็กมีคุณธรรมและเรียนรู้โลกโซเชียลอย่างมีภูมิคุ้มกัน
นายกรัฐมนตรี ร่วมงานงานวันครู ปี 2562 คารวะครูผู้สอน พร้อมฝากครูอบรมให้เด็กมีคุณธรรมและเรียนรู้โลกโซเชียลอย่างมีภูมิคุ้มกันพลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. เป็นประธานในพิธีงานวันครู ครั้งที่ 63 พ.ศ.2562 ณ หอประชุมคุรุสภา ภายใต้หัวข้อ “คุณธรรมนำครูไทย สานพลังเครือข่าย สร้างเด็กไทย 4.0” ซึ่งในปีนี้ นายกรัฐมนตรีได้มอบคำขวัญวันครู คือ “ครูดี ศิษย์ดี มีพัฒนาก้าวหน้า สู่เทคโนโลยี” พร้อมวางพวงมาลัยสักการะปฐมบูรพาจารย์และร่วมพิธีคารวะ พลเอก เกษม นภาสวัสดิ์ ครูที่เคยสอนนายกรัฐมนตรีสมัยเป็นนักเรียนโรงเรียนนายร้อยพระจุลจอมเกล้าฯ (จปร.) เพื่อเป็นการแสดงความกตัญญูกตเวทีและน้อมรำลึกถึงพระคุณครูนายกรัฐมนตรี กล่าวว่า วันครู คือการเป็นครูของแผ่นดิน เป็นครูของประเทศชาติ ของสังคม ที่ทำหน้าที่สอนให้ลูกศิษย์มีคุณธรรมจริยธรรม ซึ่งต้องปลูกฝังตั้งแต่วัยเด็กและสอนให้เด็กมีระเบียบวินัย เป็นคนที่ทำประโยชน์ต่อสังคม เพื่อความสงบสุขและในวันครูทุกปี เป็นวันที่ครูทุกคนต้องมาทบทวนตัวเองว่าทำอะไรไปบ้างและในอนาคตจะทำอะไรให้ดียิ่งขึ้น โดยรัฐบาลมุ่งหวังให้การปฏิรูปการศึกษาประสบความสำเร็จ เพื่อเด็ก ประเทศชาติ และสังคม ประกอบกับทุกวันนี้โซเชียลมีเดียมีอิทธิพลกับเด็กเป็นอย่างมาก ดังนั้นต้องสร้างภูมิคุ้มกันต่างๆ ให้กับเด็ก ด้วยการเรียนรู้ไปพร้อมกัน สิ่งสำคัญ คือแก้ปัญหาเรื่องการศึกษา ตลอดจนแก้ปัญหาความเหลื่อมล้ำทางการศึกษาที่ต้องวางแผนให้ทุกคนมีงานทำนายกรัฐมนตรี กล่าวด้วยว่า ตนเองภูมิใจครูทุกคน ซึ่งมารดาและภรรยาก็เป็นครู โดยเห็นว่าครูทุกคนต้องสอนให้เด็กมีกระบวนการคิดวิเคราะห์ วางแผนและแก้ปัญหาอย่างมีเหตุและผล และต้องสอนให้เข้าใจว่า ไม่มีใครได้ทุกอย่างทั้งหมดและเสียทั้งหมด ทุกคนจะได้ประโยชน์มากบ้างน้อยบ้างแตกต่างกันไป และไม่ใช่ทุกคนจะทำอะไรก็ได้ เพียงเพราะความมีเสรี ซึ่งตนเองไม่อยากเห็นบ้านเมืองสับสนวุ่นวาย ทุกอย่างควรยุติและเกิดความสันติตั้งแต่วันนี้ ด้วยคนไทยและระบอบประชาธิปไตยที่ปกติ